section_heading: Obnova u 21. st.
paragraph_text: U Križevcima je dana 18. rujna 2014. godine otvoren Turistički informativni centar/Centar za posjetitelje, obnovljeno u sklopu EU projekta "ViNaK". Grad Križevci je glavni korisnik projekta Turizam bez granica - zajednički razvoj informativnih centara za posjetitelje u Nagyatadu i Križevcima (akronim: ViNaK", br. projekta: HUHR/1101/1.2.2/2020), sufinanciranog u visini 85% njegove ukupne vrijednosti od strane Europske unije u okviru IPA prekograničnog programa Mađarska-Hrvatska 2007. – 2013. Projekt se provodio u suradnji s mađarskim gradom Nagyatadom kroz 20 mjeseci, odnosno u razdoblju od 01. veljače 2013. do 30. rujna 2014. Glavni cilj projekta bio je razvoj turističke infrastrukture i programa koji doprinose unaprjeđenju turističkih aktivnosti na području Križevaca i Nagyatada te cijele pogranične regije. Najveći dio projekta odnosio se na stavljanje postojeće infrastrukture u turističku funkciju, odnosno rekonstrukciju i prenamjenu dviju zgrada, jedne u Križevcima i jedne u Nagyatadu, za potrebe turističkih informativnih centara.